Document ID: /roh_data/filtered/fineweb-2-filterrobots_roh.jsonl.gz/61794

Il viadi da M327 è probablamain a fin. Datiers dal cunfin ungarais-slovac han ins chattà avant paucs dis l’emettur da M237.
Cun l'emettur èn ins avant suandà al moviment dal luf: el è viagià davent da Mustér fin en l'Ungaria, ed ha fatg aifer 10 mais fatg 1927 km (stan 22-03-2023). Quai ha procurà per attenziun mediala sur ils cunfins svizzers ora.
Fitg probabel sajettà
Da l’animal manca uss mintga indizi. Sulettamain l'emettur han ins chattà en l'Ungaria, di l'Uffizi da chatscha e pestga dal Grischun. Las autoritads ungaraisas intercureschan uss il cas. Il luf e protegì en l'Ungaria en moda stricta.
Arno Puorger da l'uffizi da chatscha ha ditg envers Keystone-SDA:«Nus avain deplorablamain supponì ch’il luf pudess esser mort». Infurmaziuns betg confermadas datti, ch'il viadi saja stà a fin per il luf en il territori da Hidasnémeti. Segir èsi ch'el ha cuntanschì il cunfin ungarais-slovac.
In viadi d'Europa
Il mastgel dal triep da Stagias aveva fatg en gnanc 10 mais 1'927 km, ed procurà per bler attenziun mediala. Las grondas gasettas svizras avevan rapportà sur dal lung viadi.
Schizunt d'in record europeic ha il post spezialisà per animals da rapina KORA tschantschà. Anc mai hajan ins mesirà in viadi pli lung.
M237 ha fatg stops en pliras regiuns da metropolas sco la carta mussa. Mintgatant haja el fatg in paus per in'emna. Per guntgir a la citad da Budapest ha el duvrà bunamain in mais. Sin sia via n'ha el betg mo traversà autostradas e flums, ubain er in culm da 3'500 meters autezza, scriva il KORA.
Lufs giuvens bandunan lur trieps en la vegliadetgna da 1 fin a 3 onns, uschia er M237. Els tschertgan in nov territori da chatscha ed auters lufs, per fundar u s'associar cun in nov triep. Per gliez fan els per part fitg lungs viadis, fin uss han ins savì per exempel d'in luf da la Germania ch'è emigrà fin en il Belaruss (1'550 km).